AIŠKINAMASIS RAŠTAS

Dėl nuomos sutarties nutraukimo

1. Parengto tarybos sprendimo projekto tikslai ir uždaviniai:

Parengto sprendimo projekto tikslas – nutraukti šalių susitarimu Molėtų rajono savivaldybės administracijos ir uždarosios akcinės bendrovės „Livritus“ 2021 m. birželio 2 d. pasirašytą Molėtų rajono savivaldybės ilgalaikio materialiojo turto nuomos sutartį Nr. T5 (13.1.32)-5 dėl kalnų slidinėjimo pakėlėjo, esančio Molėtų r. sav., Čiulėnų sen., Kulionių k., nuomos.

1. Siūlomos teisinio reguliavimo nuostatos:

Sprendimu teisinio reguliavimo nuostatos nenustatomos.

1. Laukiami rezultatai:

Nuomos sutartis bus nutraukta. Bus sprendžiama kaip įveiklinti Kulionių kalną.

1. Lėšų poreikis ir jų šaltiniai:

Lėšos poreikio nėra.

1. Kiti sprendimui priimti reikalingi pagrindimai, skaičiavimai ar paaiškinimai.

Kalnų slidinėjimo pakėlėjo, esančio Molėtų r. sav., Čiulėnų sen., Kulionių k., nuomos sutartis pasirašyta 2021 m. birželio 2 d. Pagal Sprendimu nustatytą terminą slidinėjimo infrastruktūros įrengimo darbai turėjo būti užbaigti per 18 mėn. nuo nuomos sutarties pasirašymo, t. y. 2022-12-02. 2022 m. rugsėjo 20 d. buvo gautas UAB „Livitus“ (toliau – įmonė) prašymas, kuriame buvo prašoma pratęsti slidinėjimo infrastruktūros įrengimo terminą iki 2024-06-02. Įmonė nurodė priežastis: dėl leidimo iš Molėtų astronomijos observatorijos, esama bendra situacija dėl karinių veiksmų kaimyninėse valstybėse, infliacija ir numatoma finansinė krizė, verčianti stabdyti galimas investicijas. Prašymas buvo patenkintas ir paruoštas susitarimas dėl 2021 m. birželio 2 d. nuomos sutarties pakeitimo. 2022 m. lapkričio 29 d. buvo gautas pranešimas el. paštu, kad UAB „Livritus“ atsisako pasirašyti susitarimą dėl sutarties pakeitimo ir nori nutraukti sutartį. 2023 m. sausio 25 d. gautas raštas iš UAB „Livritus“, kuriame nurodo, kad negali vykdyti darbų ir prašo nutrauki nuomos sutartį dėl negauto leidimo iš Molėtų astronomijos observatorijos dėl trukdymo astronominiams stebėjimams, įtakos dangaus apšvietimui ir atmosferos skaidrumui. Todėl administracija teikia sprendimo projektą dėl nuomos sutarties nutraukimo.